Sjedinjene Države pomažu siromašnim zemljama u opskrbi čistom vodom
Prije šest godina, zemlje članice Ujedinjenih naroda postavile su za cilj smanjenje broja ljudi u svijetu kojima nedostaju čista voda i
U Meksiku je u tijeku četvrti Svjetski forum o vodi. Organizatori kažu da je cilj jednotjednog skupa suradnja na poboljšanju dostupa čistoj vodi i sanitarnim uvjetima života u zemljama u razvoju. Sjedinjene Države u tom smislu poduzimaju velik korak: nedavno usvojena zakonska mjera predviđa povećanje financiranja projekata opskrbe čistom vodom i sanitarnim uvjetima diljem svijeta. Kako izvješćuje David McAlary, zakon je inicirao Kongres, a sada zakonodavci čekaju da vide kako će administracija predsjednika Busha primijeniti taj zakon kako bi se diljem svijeta smanjio pomor milijuna ljudi, vezan uz onečišćenu vodu i loše sanitarne uvjete. Prije šest godina, zemlje članice Ujedinjenih naroda postavile su za cilj smanjenje broja ljudi u svijetu kojima nedostaju čista voda i sanitarni uvjeti za pola. To je jedan od takozvanih Milenijskih razvojnih ciljeva, koje bi trebalo dostići do 2015. godine. Taj je cilj sada i dio američkog zakonodavstva, kao Zakon o čistoj vodi, koji je predsjednik Bush potpisao u prosincu prošle godine. "To je prvi put da su Milenijski razvojni ciljevi našli put do američkog zakonodavstva. Mislim da je to važno za ljude diljem svijeta", kaže Earl Blumenauer, demokratski kongresnik koji je – zajedno s trojicom republikanskih kolega – 'gurao' ovu zakonsku mjeru kroz čitavu proceduru usvajanja. On kaže da je ta zakonska mjera ustvari dodatak temeljnom zakonu koji određuje američku pomoć inozemstvu. Kongresnik Blumenauer i njegovi kolege imali su znatno lakši zadatak nego što je uobičajeno slučaj s predlaganjem novih zakonskih mjera: Zakon o čistoj vodi usvojen je velikom većinom glasova u Zastupničkom domu, a jednoglasno u Senatu. Geoffrey Dabelko, stručnjak za ekološku politiku pri Međunarodnom znanstveno-istraživačkom centru Woodrow Wilson, u Washingtonu, kaže da je taj zakon doživio vrlo široku političku podršku, koja je inače u američkom glavnom gradu prilično rijetka: "Sigurno ne na planu američke pomoći inozemstvu; u tome dvostranačka podrška nije čest slučaj. Ustvari, ovo je iznimka, nastala zahvaljujući konvergenciji zainteresiranih strana iz čitavog političkog spektra: od vjerskih zajednica, preko organizacija za zaštitu okoliša, preko razvojnih institucija, zdravstvenih i obrazovnih stručnjaka ... svi oni smatraju da su vodoopskba i sanitacija ključni za njihove segmente djelovanja". Poruka koju su te različite zajednice odaslale Kongresu je slijedeća: jedna šestina čovječanstva – više od milijarde ljudi – živi bez dovoljno pitke vode, a dvije i pol milijarde žive bez sanitarnih uvjeta. Zakonodavci su čuli također da gotovo polovica stanovnika zemalja u razvoju obolijeva od bolesti poput kolere i infektivnog proljeva, kao izravne posljedice takvih uvjeta, te da svake godine od tih bolesti umiru milijuni djece mlađe od pet godina. Prije usvajanja Zakona o čistoj vodi, Sjedinjene Države su utrošile 500 milijuna dolara na vodoopskrbne projekte u samo četiri zemlje u 2004. godini – Afganistan, Irak, Jordan i Egipat, uz područja Zapadne obale i Pojasa Gaze. Samo 7 milijuna dolara otišlo je u supsaharsko područje Afrike, gdje je – kako tvrde mnogi stručnjaci – pomoć u opskrbi vodom najpotrebnija. Novi zakon donosi veću ravnomjernost u raspodjeli, ali i mnogo više sredstava. Očekuje se da će se udvostručiti financiranje vodoopskrbnih projekata u Africi, Aziji i Latinskoj Americi. "Ovaj zakon usredotočuje naše prioritete tamo gdje je pomoć najpotrebnija. Već se uspjelo privući pažnju na to koliko velika je ta potreba tako da je Kongres ustvari udvostručio količinu novca koji će se koristiti za projekte opskrbe vodom. Krenuli smo u pravom smjeru", kaže kongresnik Blumenauer, no ističe da ta sredstva još nisu dovoljna; radi se o manje novca nego što Amerikanci potroše na kozmetičke kirurške zahvate ili nego što Europljani potroše na parfeme. Ali, i on i drugi stručnjaci kažu da će izdvajanje američke administracije potaknuti i druge donatore iz privatnog sektora. Kongres je američkom državnom tajništvu dao rok do 1. lipnja da razvije plan potrošnje u skladu s novim zakonom.